**GLOSARIO DE TERMOS**

**Currículo:** Regulación dos elementos que determinan os procesos de ensinanza e aprendizaxe para cada unha das ensinanzas e etapas educativas. Está integrado por: os obxectivos, as competencias, os contidos, os criterios de avaliación, os estándares e resultados de aprendizaxe avaliables, e a metodoloxía didáctica. (art. 6 LOE-LOMCE)

**Obxectivos:** Referentes relativos aos logros que o alumnado debe acadar ao finalizar o proceso educativo, como resultado das experiencias de ensinanza-aprendizaxe intencionalmente planificadas para tal fin. (Decreto 105/2014)

**Competencias:** Capacidades para aplicar de forma integrada os contidos propios de cada ensinanza e etapa educativa, co fin de lograr a realización axeitada de actividades a resolución eficaz de problemas complexos.

**Competencias clave:** Son aquelas competencias que todas as persoas precisan para a súa realización e desenvolvemento persoal, así como para a cidadanía activa, a inclusión social o emprego. A LOMCE contempla as seguintes competencias clave:

1. Comunicación lingüística.
2. Competencia matemática e competencias básicas en ciencia e tecnoloxía.
3. Competencia dixital.
4. Aprender a aprender.
5. Competencias sociais e cívicas.
6. Sentido de iniciativa e espíritu emprendedor.
7. Conciencia e expresións culturais.

**Contidos:** Conxunto de coñecementos, habilidades, destrezas e actitudes que contribúen ao logro dos obxectivos de cada ensinanza e etapa educativa e á adquisición de competencias. Os contidos ordénanse en disciplinas, que se clasifican en materias, ámbitos, áreas e módulos en función das ensinanzas, as etapas educativas ou os programas en que participe o alumnado.

**Metodoloxía didáctica:** Conxunto de estratexias, procedementos e accións organizada e planificadas polo profesorado, de maneira consciente e reflexiva, coa finalidade de posibilitar a aprendizaxe do alumnado e o logro dos obxectivos suscitados. Comprende tanto a descrición das prácticas docentes como a organización do traballo dos docentes. (art. 6 LOE-LOMCE) Procurarase a integración das distintas experiencias e aprendizaxes e teranse en conta os diferentes ritmos de aprendizaxe, favorecendo a capacidade de aprender por si mesmos e promovendo o traballo en equipo.

Será fundamentalmente comunicativa, inclusiva, activa e participativa, e dirixida ao logro dos obxectivos e das competencias clave. Neste sentido prestarase atención ao desenvolvemento de metodoloxías que permitan integrar os elementos do curriculo mediante o desenvolmento de tarefas e actividades relacionadas coa resolución de problemas en contextos da vida real (art.15-2 Decreto 105/2014)

A metodoloxía didáctica nesta etapa será especialmente activa e participativa, favorecendo o traballo individual e o cooperativo do alumnado, así como o logro dos obxetivos e das competencias correspondentes (art 11-2 Decreto 86/2015)

**Criterios de avaliación:** Son o referente específico para avaliar a aprendizaxe do alumnado. Describen aquilo que se quere valorar e que o alumnado debe lograr, tanto en coñecementos como en competencias; responden ao que se pretende conseguir en cada disciplina. Deben servir de referencia para valorar o que o alumnado sabe facer en cada área ou materia. Desglósanse en estándares de aprendizaxe avaliables.

**Estándares de aprendizaxe avaliables:** Especificacións dos criterios de avaliación que permiten definir os resultados de aprendizaxe, e que concretan o que alumnado debe saber, comprender e saber facer en cada disciplina; deben ser de maior concreción (art.5.5 Orde ECD/65/2015) observables, medibles e avaliables e permitir graduar o rendemento ou logro acadado. Deben contribuír a facilitar o deseño de probas estandarizadas e comparables. O conxunto de estándares de aprendizaxe avaliables dunha área ou materia determinada dará lugar ao seu perfil de área ou materia.

Ao poñerse en relación coas competencias clave, permiten graduar o rendemento ou desempeño alcanzado en cada unha delas (art. 5.5 Orde ECD/65/2015)

**Grao mínimo exixible dos estándares de aprendizaxe:** Partindo de que o alumnado debe lograr a consecución, en maior ou menor medida, de todos os estándares de aprendizaxe dunha discipliana, considérase que para obter unha cualificación positiva o alumnado debe acadar alomenos un certo grao de realización, que será grao mínimo exixible de consecución de cada un dos estándares de aprendizaxe.

**Procedementos de avaliación:** Describen os mecanismos que se van seguir para realizar a avaliación do alumnado, tales como, entre outros, a observación sistemática do traballo do alumnado, as probas orais e escritas, os protocolos de rexistro, ou os traballos de clase (art. 7.6 Orde ECD/65/2015). O profesorado debe utilizar procedementos de avaliación variados como parte integral do proceso de ensino-aprendizaxe.

Cómpre incorporar nas programacións didácticas procedementos que permitan a participación do alumnado na avaliación dos seus logros, como a autoavaliación, a avaliación entre iguais ou a coavaliación. (art. 7. 6 Orde ECD/65/2015).

**Instrumentos de avaliación:** medios ou recursos para a obtención de datos que ofrezan validez e fiabilidade na identificación das aprendizaxes adquiridas.

Existe unha estreita relación entre os procedementos e os instrumentos de avaliación, no sentido que estes útimos son os documentos ou rexistros a través dos que se concretan os procedementos de avaliación. Así:

* Para a observación sistemática pódense utilizar instrumentos de avaliación, tales como: escalas de observación, listas de control, rexistros anecdóticos, diarios de clase, …
* Para a valoración das probas orais e escritas pódense empregar: preguntas obxectivas de resposta breve ou de opción múltiple, preguntas abertas, exposición oral dun tema, resolución de exercicios ou problemas,...
* Para a avaliación dos traballos de clase pódense utilizar; caderno de clase, debates, presentacións, traballos do alumnado, gravacións en vídeo ou audio, …

Para poder avaliar as competencias é necesario elixir, sempre que sexa posible, estratexias e instrumentos para avaliar ao alumnado de acordo cos seus desempeños na resolución de problemas que simulen contextos reais, mobilizando os seus coñecementos, destrezas, valores e actitudes. (art. 7.1 Orde ECD/65/2015),

**Criterios de cualificación**: Importancia e ponderación que cada instrumento de avaliación ten á hora de obter a cualificación final. Permiten cuantificar a cualificación dun alumno ou alumna a partires das cualificacións obtidas ao asignarlle unha ponderación aos diferentes instrumentos de avaliación empregados.

**Indicadores de logro:** Son unha gradación do nivel de adquisición de aquilo que detalla unha característica determinada.

**Perfil de área:**Conxunto de estándares de aprendizaxe avaliables dunha área ou materia determinada. Dado que os estándares de aprendizaxe avaliables se poñen en relación coas competencias, este perfil permitirá identificar aquelas competencias que se desenvolven a través desa área ou materia. (art. 5.6 Orde ECD/65/2015)

**Perfil competencial ou de competencia**: O conxunto de estándares de aprendizaxe avaliables das diferentes áreas ou materias que se relacionan cunha mesma competencia dá lugar ao perfil desa competencia. (art. 5.6 Orde ECD/65/2015)

**Elementos transversais:** O currículo contempla os elementos transversais desde a perspectiva das competencias e dos valores. Así, considéranse elementos transversais ás diferentes áreas do currículo: expresión oral e escrita, comunicación audiovisual, TIC, emprendemento, educación cívica e constitucional, desenvolvemento da igualdade entre homes e mulleres, prevención da violencia de xénero ou contra persoas con discapacidade, prevención e resolución pacífica de conflitos, liberdade, xustiza, pluralismo político, a paz, a democracia, o respecto aos dereitos humanos, o rexeitamento da violencia terrorista, a pluralidade, o respecto ao Estado de dereito, o respecto e consideración ás vítimas do terrorismo e a prevención do terrorismo e de calquera tipo de violencia, a seguridade viaria, etc. (art. 11 Decreto 105/2014)

**Tarefa:** É a acción ou conxunto de accións orientadas á resolución dunha situación-problema, nun contexto definido, combinando todos os saberes disponibles para elaborar un produto relevante. As tarefas integran actividades e exercicios.